Vetropark Kovačica, kapaciteta 104,5 MW, koji je bio u probnom radu od početka godine, zvanično je počeo da proizvodi električnu energiju sredinom jula, čime je Srbija dobila dosad najveći vetropark i novu elektranu koja koristi obnovljive izvore energije, javlja portal balkangreenenergynews.

Razvoj ovog projekta, vrednog 189 miliona evra koji se sastoji od 38 vetroturbina tipa General Electric 2.75-120, počeo je 2012. godine, građevinska dozvola dobijena je 2014, dok je privremeni status povlašćenog proizvođača električne energije odobren 2015. godine.

Prema pisanju pomenutog portala, vlasnik projekta 2016. godine postala je izraelska kompanija Enlight, dok je upravljanje i razvoj projekta, kao i izgradnja poverena firmi New Energy Solutions, koja će biti zadužena i za operativno upravljanje i održavanje.

Vetropark Kovačica će doprineti ispunjenju obaveze naše zemlje da do 2020. godine proizvodi i troši 27% zelene energije. Uz ovu, Srbija na mreži trenutno ima još četiri vetroelektrane: Devreč 1 snage 500 kW (od 2012), Kulu snage 9,9 MW (od 2016), La Pikolinu snage 6,6 MW (od 2016), i Alibunar snage 8 MW (od 2018).